Ислъэмей къуажэм и блэкIамрэ нобэмрэ
ТхылъыщIэ
Котляровхэ Мариерэ Викторрэ я тхылъ тедзапIэм иджыблагъэ къыщыдэкIащ «Верхний Курп. История и современность. XVIII-XX вв.» фIэщыгъэм щIэту Беслъэней Владимиррэ Хьэрэдурэ Заурбийрэ зэдатха тхылъыр.
- Ислъэмей къуажэм и тхыдэм (1921 гъэм щегъэжьауэ къуажэм Курп Ипщэ цIэр зэрехьэ) мыхьэнэ ин зиIэ Iуэхугъуэ куэд къыщыхъуащ, - жеIэ Котляров Виктор. - Тхыдэм IупщIу къыхощыж къуажэдэсхэм я Iуэху еплъыкIэ зэрыжаIэфым, ящIхэр яхъумэжыну ерыщу зэрыхущIэкъум къыхэкIыу пщыхэм гугъу ирагъэхьу, лей къытрагъэхьэу зэрыщытар. Фигу къэзгъэкIыжыну сыхуейщ Ислъэмей къуажэм и Iэхэлъахэр Ингуш, Осетие Ищхъэрэ - Алание республикэхэм я гъунапкъэм зэреуалIэр. Ауэ Совет властым иубла коллективизацэмкIэ мыарэзыуэ абыхэм къагъэхъея «Верхнекурпское «кулацко-мульское» восстание» жиIэу иужькIэ зыфIаща Iуэхугъуэр къуажэм и тхыдэм и мызакъуэу, Кавказ Ищхъэрэм ейм быдэу хэуващ, - жеIэ тхылъ тедзапIэм и унафэщIым.
Апхуэдэуи Котляровым и гугъу ещI Дзэгъэл Анатолэ къыдигъэкIауэ щыта «Исламово: тени забытых предков. Из исторического прошлого малокабардинского селения» (2001), «Из исторического прошлого малокабардинского селения Исламово (1832-1989)», 2017 гъэм Санкт-Петербург къыщыдэкIам, тхылъхэм къуажэм теухуа Iуэхугъэ куэд куууэ зэпкърыхауэ къыщигъэлъэгъуауэ зэрыщытар.
Тхылъыр зи Iэдакъэ къыщIэкIа Беслъэней Владимиррэ Хьэрэдурэ Заурбийрэ къуажэр къызэрытIысам, ахэр Урыс-Япон, Япэ дунейпсо зауэхэм зэрыхэтам я закъуэкъым зи гугъу ящIыр, атIэ, къуажэм нобэ и псэукIэм, и цIыху пажэхэм гулъытэ хэха хуащI. Къуажэм, республикэм я тхыдэм зи цIэр къыхэщ къуажэдэсхэм я сурэт, хъыбар гъэщIэгъуэн куэдым ущрихьэлIэнущ абы. Тхылъым и гуэдзэным лъэпкъ дамыгъэхэр, лIакъуэлIэшу дэсам я хъыбар къыщыбгъуэтынущ.
Мы къыдэкIыгъуэр дахэу яхэуващ Беслъэнейм тхыдэр и лъабжьэу и Iэдакъэ къыщIэкIа «Город Терек» (2001), «Новая Балкария» (2003), «Урожайное» (2018), «Нижний Курп» (2019) тхылъхэм.
Щомахуэ Залинэ.
